Udtalelse om Kommissionens forslag til Europa-Parlamentets og Rådets direktiv om sekstende ændring af Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater () (95/C 236/04)

Rådet for Den Europæiske Union besluttede den 20. februar 1995 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Nikolaos Lerios til ordfører. Sektionen vedtog sin udtalelse den 2. maj 1995.

Det Økonomiske og Sociale Udvalg vedtog på sin 326. plenarforsamling af 31. maj og 1. juni 1995, mødet den 31. maj 1995, enstemmigt følgende udtalelse.

ØSU godkender Kommissionens forslag til 16. ændring under forbehold af følgende generelle og særlige bemærkninger.

1. Generelle bemærkninger

1.1. Kommissionens forslag angår begrænsninger i markedsføringen og anvendelsen af hexachlorethan. Mere konkret forbydes anvendelsen af hexachlorethan:

a) under fremstillingen af aluminium, og

b) under fremstillingen af andre non-ferrometaller - med visse undtagelser.

1.2. Formålet med Kommissionens forslag er

a) at beskytte enhedsmarkedet gennem en harmonisering af betingelserne for anvendelsen af hexachlorethan

b) at beskytte miljøet, og

c) at opfylde forpligtelserne over for PARCOM. (PARCOM-afgørelserne 92/4 og 93/1 sigter mod en gradvis afvikling af anvendelsen af hexachlorethan i den sekundære aluminiumsindustri, afhængigt af kategori inden den 31. december 1994 eller den 31. december 1996, og i non-ferroindustrien inden den 31. december 1997, med undtagelse af fremstillingen af magnesiumlegeringerne AZ-81, AZ-91 og AZ-92, som skal tages op til fornyet behandling i 1996.)

1.3. Kommissionen foreslår en ændring (den sekstende) til direktiv 76/769/EØF, der fastsætter en ramme for begrænsning af markedsføring og anvendelse af farlige stoffer og præparater. Det er værd at gøre opmærksom på, at spørgsmålet om subsidiaritet ikke er relevant i forbindelse med dette, eftersom der er tale om en ændring af tidligere lovgivning.

1.4. Gennem den sekstende ændring skal hexachlorethan erstattes af miljøvenlige produkter som f.eks. kvælstof, der er inert, således at de foreslåede begrænsninger kan bidrage afgørende til beskyttelsen af miljøet i det nordøstlige Atlanterhav (således som det bestemmes i Paris-konventionen af 1974 om forebyggelse af landbaseret havforurening, hvis gennemførelse overvåges af det udøvende organ PARCOM).

2. Særlige bemærkninger

2.1. Hexachlorethan står på den sorte liste i Rådets direktiv 76/464/EØF om forurening, der er forårsaget af visse farlige stoffer i vandmiljøet. Det er ikke blot hexachlorethan i sig selv, der forurener vandmiljøet. Anvendelsen af det ved fremstilling af non-ferrometaller fører til udledning (frigørelse) af clorphenoler og hexachlorbenzen, der i form af cykliske kulbrinteforbindelser belaster vandmiljøet, samt dioxiner, der er meget giftige.

2.2. Hexachlorethan anvendes især i industrien. Det anvendes til afgasning af smeltet metal, navnlig aluminium og magnesiumlegeringer. Hovedforbrugerne af hexachlorethan er aluminiumsproducenter og -forarbejdningsvirksomheder samt producenter af magnesiumlegeringer. Brugen af hexachlorethan er nu fuldstændigt afviklet i Unionens primære aluminiumsindustri (produktion), og kun små mængder anvendes i den sekundære aluminiumsindustri (omsmeltning/genvinding). Denne tendens er accelereret med stigende enhedspriser på hexachlorethan i forbindelse med lavere salgsmængder. Brugen af det er blevet begrænset betydeligt de seneste år, idet man er gået over til afgasning ved hjælp af kvælstof (der er inert) og tilsætning af primært smeltet metal under vakuum.

2.3. Der anvendes stadig betydelige mængder hexachlorethan ved fremstillingen af forskellige magnesiumlegeringer og små mængder i de små aluminiumssmelteværker. Kommissionens forslag om en sekstende ændring tager hensyn til den særlige situation i små aluminiumssmelteværker og virksomheder, der fremstiller magnesiumlegeringer, ved at give mulighed for henholdsvis midlertidige undtagelser eller dispensationer.

2.4. Det er værd notere sig, at industrien, der var repræsenteret ved European Aluminium Association og Association Européenne des Métaux, ifølge Kommissionens dokument ikke modsatte sig forslaget, selv om de gerne så flere undtagelser fra forbuddet. Én stor medlemsstat tog forbehold, fordi den var tilhænger af flere undtagelser.

2.5. Alt i alt bifalder ØSU den foreslåede sekstende ændring, idet begrænsningerne for anvendelsen af hexachlorethan i non-ferroindustrien harmoniseres på en måde, så

a) der undgås handelsbarrierer over for medlemsstater, der ikke deltager i PARCOM,

b) der sikres et højt miljøbeskyttelsesniveau, og så

c) Kommissionen overholder sine juridiske forpligtelser i henhold til PARCOM-konventionen.

Bruxelles, den 31. maj 1995.

Carlos FERRER

Formand for

Det Økonomiske og Sociale Udvalg

() EFT nr. C 382 af 31. 12.1994, s. 35.